Jakelussa mainituille

HALLINTOLAINKÄYTÖN KEHITTÄMINEN

Oikeusministeriö on tänään, asian oltua valtioneuvoston raha-asiainvaliokunnan käsiteltävänä, päättänyt asettaa toimikunnan hallintolainkäytön kehittämistä varten.

Toimikunnan tavoite ja tehtävät	

Toimikunnan tehtävänä on laatia ehdotukset seuraavista asiakokonaisuuksista:

1) Viranomaisen passiivisuustilanteet. Tavoitteena on turvata oikeussuojan takeet tilanteissa, joissa hallintoviranomainen on laiminlyönyt hallintopäätöksen tekemisen tai hallintopäätöksen tekeminen viivästyy. 

2) Hallintolainkäytön yleisten menettelysäännösten uudistaminen. Tässä kokonaistarkastelussa on kiinnitettävä huomiota ainakin suullista käsittelyä ja todistelua, päätöksen tehneen hallintoviranomaisen asemaa, hallintoriitamenettelyä ja oikeudenkäyntikuluja koskeviin hallintolainkäyttölain säännöksiin sekä sääntelyyn, joka koskee turvaamistoimia hallintoasioissa. Tavoitteena on, että hallintolainkäyttöasiat voidaan ratkaista hallintotuomioistuimissa mahdollisimman laadukkaasti ja joutuisasti.

3) Eri hallintotuomioistuintasojen tehtävät ja asema hallinnon oikeussuojajärjestelmässä. Tällöin on otettava huomioon erikseen valmisteltavana oleva oikaisumenettelyn kehittäminen. Muutoksenhakua hallintoasioissa tulee kehittää niin, että korkein hallinto-oikeus voisi nykyistä paremmin keskittyä oikeudellisesti ongelmallisten ja yksilön oikeusturvan kannalta keskeisten oikeuskysymysten ratkaisemiseen.

Toimikunnan tulee ottaa työssään huomioon hallintolainkäyttölain soveltamisesta saadut käytännön kokemukset, hallintolainkäyttölain voimaantultua hallintotoiminnassa tapahtuneet muutokset sekä oikeudenmukaisen oikeudenkäynnin edellytysten täsmentyminen kansainvälisten tuomioistuinten ratkaisukäytännössä. Toimikunnan tulee ottaa huomioon työssään myös oikaisumenettelyn ja immateriaalioikeusasioiden käsittelyn kehittämistä koskevat valmisteluhankkeet, joilla on liittymiä hallintolainkäytön kehittämiseen. Toimikunnan tulee tarkastella hallintolainkäyttöä kokonaisuutena, johon kuuluvat yleisten hallintotuomioistuinten lisäksi erityistuomioistuimet ja lautakuntatyyppiset hallintolainkäyttöelimet.

Toimikunnan tulee laatia ehdotuksensa hallituksen esityksen muodossa.

Toimikunnan kokoonpano

Puheenjohtaja: professori Olli Mäenpää, Helsingin yliopisto 

Jäsenet:
- puheenjohtaja Outi Antila, työeläkeasioiden muutoksenhakulautakunta
- erityisasiantuntija Liisa Heikkilä, oikeusministeriö, oikeushallinto-osasto 
- professori Eija Mäkinen, Vaasan yliopisto 
- lainsäädäntöjohtaja Matti Niemivuo, oikeusministeriö, lainvalmisteluosasto
- hallintoneuvos Matti Pellonpää, korkein hallinto-oikeus
- lakiasiainpäällikkö Kari Prättälä, Suomen Kuntaliitto
- ylituomari Hannu Renvall, Turun hallinto-oikeus
- oikeusaputoimen johtaja Liisa Vehmas, Helsingin oikeusaputoimisto

Pysyvät asiantuntijat:
- hallintoneuvos Anne Niemi, korkein hallinto-oikeus
- lainsäädäntöneuvos Eija Siitari-Vanne, oikeusministeriö, lainvalmisteluosasto
- hallinto-oikeustuomari Veijo Tarukannel, Hämeenlinnan hallinto-oikeus (1.12.2007 alkaen ylituomari, Kuopion hallinto-oikeus)

Toimikunnan sihteereinä toimivat lainsäädäntöneuvos Eija Siitari-Vanne ja lainsäädäntöneuvos Arja Manner (1.10.2008 alkaen). Lisäksi toimikunnalla on oikeus ottaa kolme sivutoimista sihteeriä.

Toimikunnan tulee huolehtia siitä, että uudistuksen keskeisistä linjauksista kuullaan eri tahoja riittävän laajasti työn kuluessa. Lisäksi ehdotuksia laadittaessa on otettava huomioon hallituksen tuottavuusohjelman tavoitteet ja periaatteet.

Määräajat

	Toimikunnan toimikausi alkaa 1.10.2007 ja päättyy 31.12.2010. 

Toimikunnan tulee antaa välimietintönsä viranomaisen passiivisuustilanteista 30.9.2008 mennessä ja hallintolainkäytön yleisten menettelysäännösten uudistamisesta 31.12.2009 mennessä.

Kustannukset

Toimikunnan kustannukset maksetaan momentilta 25.01.21.4.

  
Työryhmän asettaminen

Lisäksi oikeusministeriö on tänään päättänyt asettaa työryhmän, jonka tehtävänä on tarkastella oikeussuojakeinoja tilanteissa, joissa hallintoviranomainen on laiminlyönyt hallintopäätöksen tekemisen tai hallintopäätöksen tekeminen viivästyy. Työryhmä avustaa hallintolainkäytön kehittämistä varten asetettua toimikuntaa ja työskentelee yhteistyössä sen kanssa.

Työryhmän puheenjohtaja: lainsäädäntöjohtaja Matti Niemivuo, oikeusministeriö, lainvalmisteluosasto

Työryhmän jäsenet:
- hallinto-oikeustuomari Janne Aer, Helsingin hallinto-oikeus 
- professori Raija Huhtanen, Tampereen yliopisto
- hallintoneuvos Anne Niemi, korkein hallinto-oikeus
- lainsäädäntöneuvos Håkan Stoor, oikeusministeriö, lainvalmisteluosasto
- akatemiatutkija Outi Suviranta, Suomen Akatemia

Työryhmän pääsihteerinä toimii työryhmän jäsen Outi Suviranta. Lisäksi sihteerinä toimii työryhmän jäsen Håkan Stoor.

Työryhmä asetetaan ajaksi 1.10.2007-30.9.2008.

Oikeusministeri	Tuija Brax

		Ylijohtaja		Pekka Nurmi

LIITTEET		muistio

JAKELU		toimikunnan puheenjohtaja, jäsenet, pysyvät asiantuntijat ja sihteerit

TIEDOKSI		Oikeusministeriö
		- kansliapäällikkö Astola
- viestintäjohtaja Vallisaari
- oikeushallinnon palvelukeskus, Hämeenlinna
- lainvalmisteluosasto
Korkein hallinto-oikeus
Korkein oikeus
Hallinto-oikeudet
Vakuutusoikeus
Markkinaoikeus
Helsingin oikeusaputoimisto
Työeläkeasioiden muutoksenhakulautakunta
Tapaturma-asioiden muutoksenhakulautakunta
Työttömyysturva-asioiden muutoksenhakulautakunta
Toimeentuloturva-asioiden muutoksenhakulautakunta
Suomen Kuntaliitto